El Ministeri de Transport atén les reivindicacions de Sagunt i descarta el projecte d’ampliació del bypass
24 d’abril 2024

![](/media/so2hptej/demarcacion_c.jpg?width=850&height=478.6036036036036)

El projecte d’ampliació de la circumval·lació de Sagunt, l’anomenat _bypass_, es descarta finalment. L’Ajuntament de Sagunt ha confirmat que el Ministeri de Transport i Mobilitat Sostenible, finalment, abandona l’opció d’executar un nou traçat entre el nucli de Sagunt i la zona de Ponera i la muntanya de Romeu. «**Des del govern municipal ens havíem oposat totalment a esta intervenció, que tenia un impacte molt important sobre el Pla del Bou, travessava la zona dels camps de Xulla i afectava al CEE Albanta»**, ha explicat l’alcalde de Sagunt, Darío Moreno. «**Rebem la notícia amb satisfacció. El Ministeri ha demostrat sensibilitat davant de les demandes del municipi i ha atés les nostres reivindicacions**», ha expressat.

Després de mesos de converses entre el consistori i el Ministeri hui s’ha fet públic que «**no hi haurà una nova autovia en paral·lel amb afectació al municipi**». La notícia s’ha produït en el marc d’una reunió en què, junt amb l’alcalde de Sagunt, han estat presents la delegada del Govern, Pilar Bernabé; el cap de la Demarcació de Carreteres, Guillermo Llopis; i el regidor d’Urbanisme i Mobilitat Urbana del consistori, Javier Raro; a banda de personal tècnic d’ambdós administracions.

Així, la Demarcació de Carreteres ja treballa en una solució alternativa que passarà per incrementar la capacitat de l’AP-7 amb un carril més per sentit: un en direcció a l’A-7 i altre en direcció a l’AP-7. La intervenció es contempla dins d’un projecte més ampli que millorarà les connexions de l’A-23 amb la V-23 i l’AP-7, amb una remodelació total dels enllaços, que compta amb un pressupost total proper als 90 milions d’euros.

**Barreres acústiques a Sant Cristòfol**

D’altra banda, l’Ajuntament de Sagunt ha reclamat informació al voltant de la instal·lació de barreres acústiques a la zona de Sant Cristòfol. «**Encara que el Ministeri ha descartat apropar al traçat, ens preocupava que l’ampliació de la capacitat de l’autovia afectara al Centre Ocupacional San Cristóbal i al CEE Albanta**», ha dit Moreno. Tanmateix, segons han informat des de Carreteres, «**el projecte contempla la instal·lació de les barreres acústiques**». A més, «**no caldrà esperar fins que finalitze l’obra**», segons Moreno. Abans de juny de 2026, com a part d’una iniciativa contemplada dins del Pla de Recuperació, Transformació i Resiliència, Carreteres instal·larà estes barreres que, posteriorment, amb l’ampliació de la via es mantindran i, fins i tot, seran millorades.

**Millora de les connexions amb l’AP-7 des del nord**

Per últim, el Ministeri també executarà una intervenció, amb un pressupost proper a 1,5 milions d’euros, que millorarà la connexió del municipi amb l’AP-7 des del nord. El projecte donarà lloc a una entrada i eixida directa i evitarà les dificultats d’accés actuals. «**El Govern d’Espanya ha demostrat que aposta per infraestructures que garantixen la competitivitat de les nostres empreses i que és sensible a les reivindicacions de la ciutadania**», ha afirmat Moreno. «**Són 90 milions d’euros d’inversió en millores per a la nostra connexió viària que, sense dubte, tindran un impacte molt positiu per al desenvolupament de la ciutat»**, ha conclòs.

*   [](http://www.facebook.com/sharer.php?u=https://aytosagunto.es/va/actualitat/el-ministeri-de-transport-aten-les-reivindicacions-de-sagunt-i-descarta-el-projecte-d-ampliacio-del-bypass/ "Facebook")
*   [](http://twitter.com/share?url=https://aytosagunto.es/va/actualitat/el-ministeri-de-transport-aten-les-reivindicacions-de-sagunt-i-descarta-el-projecte-d-ampliacio-del-bypass/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ministeri-de-transport-aten-les-reivindicacions-de-sagunt-i-descarta-el-projecte-d-ampliacio-del-bypass/ "Linked In")
*   [](mailto:?body=https://aytosagunto.es/va/actualitat/el-ministeri-de-transport-aten-les-reivindicacions-de-sagunt-i-descarta-el-projecte-d-ampliacio-del-bypass/)